РЕГЛАМЕНТ ЗА ИЗПЪЛНЕНИЕ (ЕС) № 853/2014 НА КОМИСИЯТА
от 5 август 2014 година
за отмяна на Регламент (ЕО) № 1151/2009 за налагане на специални условия по отношение на вноса на слънчогледово масло с произход или в пратки от Украйна
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
като има предвид, че:
(1)
След като в слънчогледово масло от Украйна бяха установени високи нива на съдържание на минерален парафин, с Регламент (ЕО) № 1151/2009 на Комисията (2) бяха наложени специални условия по отношение на вноса на слънчогледово масло с произход или в пратки от Украйна, считано от 1 януари 2010 г. Въз основа на посочения регламент упълномощен представител на украинското Министерство на здравеопазването трябва да извършва системно сертифициране, при което се потвърждава, че пратките от слънчогледово масло за износ за Европейския съюз са изследвани, анализирани и не съдържат повече от 50 mg/kg минерален парафин. Компетентните органи на държавите членки допълнително вземат проби на случаен принцип преди внос в Съюза, което допълнително гарантира, че пратката не съдържа повече от 50 mg/kg минерален парафин.
(2)
Тъй като от влизането в сила на посочения регламент няма постъпили данни от компетентните органи на държавите членки за проби, които не отговарят на изискванията, е целесъобразно тези специални условия да бъдат отменени.
(3)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1151/2009 се отменя.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 август 2014 година.